Document ID: 32008D0724

KOMISIJAS LĒMUMS
(2008. gada 8. septembris),
ar ko dalībvalstīm atļauj pagarināt pagaidu atļaujas, kuras piešķirtas jaunām darbīgajām vielām - fluopikolīdam un pinoksadenam
(izziņots ar dokumenta numuru K(2008) 4732)
(Dokuments attiecas uz EEZ)
(2008/724/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 8. panta 1. punkta ceturto daļu,
tā kā:
(1)
Apvienotā Karaliste 2004. gada maijā saskaņā ar Direktīvas 91/414/EEK 6. panta 2. punktu no Bayer CropScience saņēma pieteikumu iekļaut darbīgo vielu fluopikolīdu Direktīvas 91/414/EEK I pielikumā. Komisijas Lēmums 2005/778/EK (2) apstiprināja, ka dokumentācija ir pilnīga un var uzskatīt, ka tā principā atbilst datu un informācijas prasībām, kuras izklāstītas minētās direktīvas II un III pielikumā.
(2)
Apvienotā Karaliste 2004. gada martā no Syngenta Ltd saņēma pieteikumu par pinoksadēnu. Komisijas Lēmums 2005/459/EK (3) apstiprināja, ka dokumentācija ir pilnīga un var uzskatīt, ka tā principā atbilst datu un informācijas prasībām, kuras izklāstītas minētās direktīvas II un III pielikumā.
(3)
Apstiprinājums par dokumentācijas pilnīgumu bija nepieciešams, lai varētu to rūpīgi pārbaudīt un lai atļautu dalībvalstīm piešķirt uz periodu līdz trim gadiem pagaidu atļaujas augu aizsardzības līdzekļiem, kuri satur attiecīgās darbīgās vielas un atbilst Direktīvas 91/414/EEK 8. panta 1. punktā izklāstītajiem nosacījumiem un konkrēti nosacījumam par detalizētu darbīgo vielu un augu aizsardzības līdzekļa novērtējumu, ņemot vērā minētajā direktīvā noteiktās prasības.
(4)
Saskaņā ar Direktīvas 91/414/EEK 6. panta 2. un 4. punkta noteikumiem tika novērtēts, kā minētās darbīgās vielas ietekmē cilvēku veselību un vidi, ja tās izmanto tā, kā ierosina pieteikuma iesniedzēji. Ziņotāja dalībvalsts Komisijai 2005. gada 12. decembrī iesniedza novērtējuma ziņojuma projektu par fluopikolīdu un 2005. gada 30. novembrī novērtējuma ziņojuma projektu par pinoksadēnu.
(5)
Kad ziņotāja dalībvalsts bija iesniegusi novērtējuma pārskatu projektus, tika konstatēts, ka no pieteikuma iesniedzējiem bija nepieciešams pieprasīt papildu ziņas un ziņotājai dalībvalstij bija jāpārbauda informācija un jāiesniedz savs novērtējums. Tādēļ dokumentācija joprojām tiek vērtēta, un novērtējumu nebūs iespējams pabeigt Direktīvā 91/414/EEK noteiktajā termiņā.
(6)
Pagaidām novērtējumā nav norādīts, ka būtu iemesls tūlītējām bažām, tādēļ saskaņā ar Direktīvas 91/414/EEK 8. pantu dalībvalstīm būtu jāsniedz iespēja par 24 mēnešiem pagarināt pagaidu atļaujas, kuras izsniegtas augu aizsardzības līdzekļiem, kuri satur attiecīgās darbīgās vielas, lai varētu turpināt dokumentācijas pārbaudi. Gaidāms, ka novērtējums un lēmuma pieņemšana, kas saistās ar lēmumu par iespējamu fluopikolīda un pinoksadēna iekļaušanu I pielikumā, tiks pabeigts 24 mēnešu laikā.
(7)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Dalībvalstis var pagarināt pagaidu atļaujas, kuras piešķirtas augu aizsardzības līdzekļiem, kas satur fluopikolīdu vai pinoksadēnu, uz periodu līdz 24 mēnešiem no šī lēmuma pieņemšanas dienas.
2. pants
Šis lēmums ir adresēts dalībvalstīm.
Briselē, 2008. gada 8. septembrī

Labels: 0
3
6